Lav et referat af nedenstående tekst:

Tekst:
I tre måneder har 18-årige Diana Nicolle Aguilar Martinez fra Honduras kaldt Ranum Efterskole College for sit hjem. Her har hun boet, samtidig med at hun har fulgt undervisningen på det internationale United World Colleges-program. Planen var, at Diana skulle bo på Ranum Efterskole College indtil sommer, men nu må hun i al hast forlade landet, ligesom fem andre af hendes medstuderende. -	Det har været udmattende, krævende og trættende på mange måder. Både fysisk, følelsesmæssigt og psykisk, siger Diana Nicolle Aguilar Martinez om den visumproces, hun befinder sig i. Med henvisning til den nyligt vedtagne epidemilov har Styrelsen for International Rekruttering og Integration afvist at forlænge seks udenlandske elevers visum på Ranum Efterskole. Stoppet ved grænserne Fire af eleverne er allerede rejst ud af landet, men ingen af dem er nået til deres hjemlande endnu. Det er besværligt at rejse under en pandemi, og derfor er flere af eleverne blevet stoppet undervejs og nægtet videre rejse. Det gælder også Diana Nicolle Aguilar Martinez, som onsdag rejste fra Aalborg til København. Her skulle hun flyve videre til USA og derfra flyve hjem til Honduras. Men hun blev stoppet i Kastrup Lufthavn og fik at vide, at USA har ændret indrejsereglerne, så hun måtte ikke komme med flyet. -	Jeg har næsten ikke sovet i nat, så jeg er meget træt. Vi troede, vi havde alt planlagt, men så var jeg nødt til at tage tilbage, og nu skal vi planlægge alt igen med flybilletter, siger hun. Usikker situation i hjemlandene Hun er ikke den eneste elev, der stadig befinder sig på Ranum Efterskole College. 17-årige Ephrata Mebrat Tadesse fra Etiopien skal rejse hjem i morgen. Hun frygter, hvad hun kommer hjem til, for coronasituationen i Etiopien er en helt anden end i Danmark: -	Det er meget værre. Vores regering er ligeglade med corona, og der er ikke mange, der kan få en test. Derfor stiger antallet af smittetilfælde hver dag. Det er ikke særlig godt, siger hun. Det samme er tilfældet i Honduras, hvor hospitalerne er så overfyldte, at mange ikke kan få plads og i stedet dør i deres eget hjem. Diana Nicolle Aguilar Martinez har selv oplevet, hvor hårdt corona kan ramme: -	Jeg er meget bange. Jeg vil gerne rejse hjem, men situationen i mit land er kritisk. Ikke kun for mig, men også for min familie, hvor flere har haft corona. Min mor og far døde næsten af det sidste år, så jeg er meget nervøs, for jeg ved, hvordan corona kan ramme, siger hun berørt. Livs chance for en god uddannelse Eleverne er udvalgt blandt tusindvis af andre i deres hjemlande til United World Colleges-programmet, og derfor er det for flere af dem en mulighed, der kan ændre deres liv og videre uddannelse. I slutningen af marts skal eleverne til en vigtig eksamen, og forstander Olav Storm Johannsen frygter, at visumbøvlet vil gå ud over eksamensresultaterne: -	De har fået fuld scholarship (stipendium, red.), og det er deres livs chance for at kunne komme ud af fattigdom eller ud af et miljø hjemmefra. Mange af dem har allerede fået scholarships til universiteter og colleges rundt omkring i verden, men de skal bruge prøven til at bevise, at de er gode nok til at få en friplads, siger han. Skolen har anket myndighedernes afgørelse, men eleverne må ikke blive i Danmark, mens sagen behandles. På Christiansborg undrer det vesthimmerlandske folketingsmedlem Theresa Berg Andersen fra SF sig over sagen, for hun mener ikke, at det bør være hensigten med epidemiloven at sende udenlandske elever hjem, der allerede er bosat i Danmark: -	Det er fuldstændig uacceptabelt, at unge mennesker, der har været her i en periode nu bliver sendt hjem på grund af det her. De har været i deres egen boble, og Ranum Efterskole har om nogen taget de forholdsregler, der skal til, siger hun. Men du og SF var med til at stemme loven igennem. Burde I have tænkt jer bedre om, da I sagde ja til loven? -	Det kan godt være, at vi skulle have tænkt os bedre om, men den her havde vi slet ikke set komme, og man skal ikke være større, end at man kan lave noget om, når systemet svigter, selvom man har været med til at vedtage det, siger Theresa Berg Andersen. SF har nu valgt at stille spørgsmål til sundhedsminister Magnus Heunicke, Soc.Dem, om sagen. TV2 Nord har også forsøgt at få en kommentar fra sundhedsministeren, men ministeriet er ikke vendt tilbage på vores henvendelser.

Referat:
På Ranum Efterskole College har man i denne uge sagt farvel til seks udenlandske elever før tid. Eleverne har ikke fået deres visum forlænget på grund af den nye epidemilov.